
                                      PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                                                                       Bucureşti,   14.02.2007

                                                                        Nr.  P.L.X- 4


RAPORT

asupra proiectului de Lege privind aprobarea Ordonanţei de urgenţă a Guvernului nr.115/2006 pentru modificarea şi completarea Legii nr.102/2005 privind înfiinţarea, organizarea şi funcţionarea Autorităţii Naţionale de Supraveghere 
a Prelucrării Datelor cu Caracter Personal

În conformitate cu prevederile art. 95 şi 115 din Regulamentul Camerei Deputaţilor, republicat,  Comisia juridică, de disciplină şi imunităţi a fost sesizată spre dezbatere, în fond, în procedură de urgenţă,  cu proiectul de Lege privind aprobarea Ordonanţei de urgenţă a Guvernului nr.115/2006 pentru modificarea şi completarea Legii nr.102/2005 privind înfiinţarea, organizarea şi funcţionarea Autorităţii Naţionale de Supraveghere a Prelucrării Datelor cu Caracter Personal, trimis cu adresa  nr. P.L.X.- 4  din 5 februarie 2007, înregistrat sub nr. 31/55 din 6 februarie 2007.
În raport de obiectul şi conţinutul său, proiectul de lege, face parte din categoria legilor organice. 

Potrivit prevederilor art. 75 din Constituţia României şi ale art. 92 alin. (8)  din Regulamentul Camerei Deputaţilor, competenţa decizională în cazul acestui proiect de lege aparţine Senatului.

Consiliul Legislativ a avizat favorabil proiectul de lege, conform avizului nr. 1744/19.12.2006.
Proiectul de lege  are ca obiect de reglementare aprobarea Ordonanţei de urgenţă a Guvernului nr.115/2006 pentru modificarea şi completarea Legii nr.102/2005 prin care s-a stabilit statutul personalului Autorităţii Naţionale de Supraveghere a Prelucrării Datelor cu Caracter Personal, ca o condiţie esenţială în asigurarea independenţei şi autonomiei acesteia. Totodată, pentru asigurarea implementării deciziei-cadru a Uniunii Europene privind protecţia datelor personale prelucrate în cadrul cooperării poliţieneşti şi judiciare în materie penală, se suplimentează numărul de posturi şi se oferă posibilitatea înfiinţării unor birouri teritoriale.
  În conformitate cu prevederile art. 61 din Regulamentul Camerei Deputaţilor, membrii comisiei  au examinat proiectul de lege mai sus menţionat, în şedinţa din 14 februarie 2007. 
La lucrările comisiei au fost prezenţi   21  deputaţi, din totalul de  24  membri ai comisiei.

La dezbateri a participat, în calitate de invitat, doamna   Georgeta Basarabescu, preşedintele Autorităţii Naţionale de Supraveghere a Prelucrării Datelor cu Caracter Personal.

În urma dezbaterii, membrii comisiei au hotărât, cu unanimitate de voturi ca proiectul de Lege privind aprobarea Ordonanţei de urgenţă a Guvernului nr.115/2006 pentru modificarea şi completarea Legii nr.102/2005 privind înfiinţarea, organizarea şi funcţionarea Autorităţii Naţionale de Supraveghere a Prelucrării Datelor cu Caracter Personal să fie supus, spre dezbatere şi adoptare, plenului Camerei Deputaţilor, cu amendamentul prezentat în  Anexa la prezentul raport.

AMENDAMENT ADMIS
	Nr crt.
	Text din O.U.G. nr. 115/2006
	Text propus de Comisie

(autorul amendamentului)
	Motivarea amedamentelor propuse

	1.
	Art. I. pct. 2. Alineatele (1) şi (2) ale articolului 15 vor avea următorul cuprins:
„ Art. 15.-(1) Structura organizatorică a Autorităţii naţionale de supraveghere se aprobă de preşedintele acesteia, cu avizul Biroului permanent al Senatului, şi se stabileşte în funcţie de competenţa Autorităţii naţionale de supraveghere, conferită de lege.

(2) Numărul maxim de posturi, exclusiv demnitarii, este de 55. Autoritatea naţională se supraveghere poate organiza birouri teritoriale, cu aprobarea Biroului permanent al Senatului, în vederea realizării atribuţiilor ce îi revin, potrivit prezentei legi.”
	Art. I. pct. 2. Alineatele (1) şi (2) ale articolului 15 vor avea următorul cuprins:
„ Art. 15.-(1) Text nemodificat

(2) Numărul maxim de posturi, exclusiv demnitarii, este de 87, din care 55 pentru aparatul central. Autoritatea naţională se supraveghere poate organiza birouri teritoriale, cu aprobarea Biroului permanent al Senatului, în vederea realizării atribuţiilor ce îi revin, potrivit prezentei legi. Pentru birourile ce se pot înfiinţa la nivelul regiunilor de dezvoltare, autoritatea poate angaja cel mult 4 persoane la nivelul fiecărui birou.”
Autorul amendamentului: deputat Traian Dobre
	Pentru o organizare cât mai eficientă a activitaţii Autorităţii Naţionale de Supraveghere a Prelucrării Datelor cu Caracter Personal.

